Писмо папе Гргура IX капелану Егидију (1229)
Григорије епископ слуга над слугама Божјим љубљеном сину Егидију подђакону и капелану нашем шаљемо поздрав и апостолски благослов. 

Пречасни брат наш Угрин архиепископ калочки прочитао је у нашем присуству да је у Христу љубљена ћерка, племенита жена (Маргарита), сестра светлог краља Угарске (Андрије II) стекла неку земљу која се зове онострани Срем, према неком делу Угарске који се зове овострани Срем, те да се горе поменутом земљом управља на основу наредаба и уредаба горе поменуте краљеве сестре, тако да је једног од свештеника подручних архиепископу одредила за провизора на неко време у већој цркви, коју људи из те земље зову епископалном, док са истом, која се придржава грчког обреда, те се још увек није покорила нашој столици, како би требало да буде уређено, не одлучимо шта ће да буде. Исти архиепископ нас је понизно замолио да се горе поменута црква, будући да је суседна и погранична калочкој архиепископији, припоји новој епископији која треба да се створи нашом дозволом у овостраном Срему, јер се пре свега тиче части апостолске столице, да се Словени и Грци који насељавају ову земљу у погледу Божјих служби и црквених сакрамената, ако је то могуће, приведу латинском обреду и послушности римској цркви. 

Према томе, наређујемо твојој смотрености преко апостолског писма: ако у овој цркви има епископа и ако би он хтео да буде покоран римској цркви, да не одгађаш да га без прејудицирања (кршења) права другог примиш, а ако у истој нема епископа, или ако га има а не би хтео да буде покоран апостолској столици, да подржан нашим ауторитетом поменуту цркву припојиш горе поменутој новој епископији.

Предато у Перуђи на пете мартовске ноне, друге године нашег понтификата.

Писма
Хришћанство
Војводина